Lasse Schöne medgiver, at det ikke helt var meningen, at bolden skulle sejle i mål, da han scorede på frispark mod Real Madrid.

Lasse Schöne scorede direkte på frispark, da Ajax sensationelt slog Real Madrid ud af Champions League tirsdag aften.

Schöne sparkede mod det lange hjørne og håbede på det bedste, siger han til 3+.

- Fantastisk aften. Folk begyndte at sige 'olé' til sidst, hver gang vi rørte bolden, og det sker ikke så tit på det her stadion. At vinde 4-1 her og slå Real Madrid ud er en stor aften, siger Schöne til 3+ efter kampen og sætter ord på sit mål:

- Jeg så, at målmanden faktisk stod meget i det korte hjørne. Om det var meningen, at den skulle gå ind sådan dér? Nej, det kan jeg ikke stå og sige. Jeg ville sparke på mål i det lange hjørne og så håbe på, at den ville gå ind, hvis ingen ramte den.

- Det var ikke helt planlagt, at den skulle svæve helt op i hjørnet, men jeg ville sparke i den side, fortæller Schöne.

Lasse Schöne siger videre, at han ikke er helt sikker på, at det er hans bedste mål i karrieren, men at det selvfølgelig var specielt.